钦定古今图书集成/明伦汇编/氏族典/第445卷 > 《廖用贤尚友录》 > 柳元景
## 钦定古今图书集成/明伦汇编/氏族典/第445卷 > 《廖用贤尚友录》 > 柳元景

按《宋书柳元景传》，“元景字孝仁，河东解人。曾祖卓，自
本郡迁于襄阳，官至汝南太守。祖恬，西河太守。父凭，
冯翊太守。元景少便弓马，江夏王义恭召为中军将
军。雍州群蛮寇暴，世祖西镇襄阳，义恭以元景为将
帅，斩获数百，郡境肃然。及朝廷大举北伐，加元景建
威将军，总统群帅。引军上百丈崖，出温谷，度熊耳山”，
频战溃魏众。时王元谟等败退，太祖以元景不宜独
进，令班师。除宁朔将军。世祖入讨元凶以为谘议参
军，领万人为前锋，大破之。上即位，以为侍中。大明三
年，迁尚书令，封巴东郡公。六年，进司空，固让，乃授侍
中。世祖晏驾，受遗诏辅幼主。迁尚书令。前废帝有凶
德，元景与师伯等谋废立，发觉，帝召元景，元景下车
受戮，容色恬然。太宗即位，谥曰“忠烈。”